钦定古今图书集成/明伦汇编/氏族典/第360卷 > 《平阳林氏祠学记》前人
## 钦定古今图书集成/明伦汇编/氏族典/第360卷 > 《平阳林氏祠学记》前人

礼之由生，非天作而地设，制之者人也。太古无事之
时，固未有所谓礼。礼之立，起于人情之变。如洪水之
溃，制礼者犹禹治水然，左瀹而右疏，排险而导下，惟
适水之性，使各顺其道而已，不可以一法拘也。水势
有古今之殊，苟执禹之遗法，而治千载以下之水，则
不合者多矣，奚可乎哉？《传》曰：“三王不同礼。”言因时而
变也。古者墓无祠，庶人惟祭其祢，礼也。至汉尝祠墓
矣，祭尝及高祖矣，不可谓之非礼也。今平阳盖竹之
林氏，立祠于其始迁之祖之墓而祭之，乌得谓之非
礼乎？时不同，礼亦不同。礼虽不同，而其因人情而立
教者，未尝不同也。初，林氏之居盖竹自名。者始。
卒，葬于华盖山，“子孙至今数百家，散处乡闾，服微情
弛者久矣。其十二世孙元，阳江县尹惇惧其愈远而
不知所自出也，欲立祠于墓”而未果。淳卒，其子今刑
部主事陞遂作祠奉。之主，朔望必谒，岁时必祭，皆
率一族之人以从事。祠后为斋曰“思孝”，以会其族人。
复立祠于左偏，祀晦庵朱子之像，以其先宋吏部侍
郎拱辰知信州，迁之知南剑州，起鳌及其父阳江君
配。即祠之前为学，聘乡人之贤者为师，使族人子弟
就学焉。凡其所为，未必皆合于古，而余独有取者，以
其得礼之意也。《礼》之目以千百数，求其意不过禁邪
止慝，道人以善而已。人情之变也，无礼以治之，虽日
刑千人而不足。教之以礼，可以使之立化于俎豆间，
岂刑罚之威不若俎豆哉？制之以其所畏，不若因其
所易知而教之之为速也。夫以既远久疏之族，有贫
富弱强之殊，苟提其耳，授以法令，使无相乖背，必有
不可正者。今也立一祠于始迁祖之墓，率族人以祭，
疏者可以复亲，远者可以不散，富强者必不敢以是
私其身，而贫弱者必有所仰济矣。其族宁有坏乎？况
于有学以为之教，有先贤之祠以为之，则其为族人
虑者，可谓备矣。林之嗣人，祭于祠，学于学，而能修其
身、睦其亲者，善为人后者也。苟不能过于他族之人，
岂不负陞之望哉。升字若高，敏事有才能，故其所为
能合于《礼》。其征《记》于余也，遂推其意使归而刻焉。